(ສພຊ) ໃນວັນທີ 16 ພຶດສະພາຜ່ານມາ, ທີ່ສະພາແຫ່ງຊາດ ນະຄອນຫຼວງວຽງຈັນ ໄດ້ມີພິທີເຊັນບົດບັນທຶກການຮ່ວມມື ລະຫວ່າງ ຄະນະກໍາມະການສູນກາງແນວລາວສ້າງຊາດ ແລະ ຄະນະກຳມະການຊົນເຜົ່າ ແຫ່ງ ສສ.ຫວຽດ ນາມ ສອງຝ່າຍ ສືບຕໍ່ຮ່ວມມືໃນໄລຍະປີ 2022-2030 ຄະນະກຳມະການສູນກາງແນວລາວສ້າງຊາດ ຕາງໜ້າໂດຍສະ ຫາຍ ຄຳເຜີຍ ບຸດດາວຽງ ກຳມະການສູນກາງພັກ ຮອງປະທານສູນກາງແນວລາວສ້າງຊາດ ແລະ ຄະນະກຳມະການຊົນ ເຜົ່າແຫ່ງ ສສ.ຫວຽດນາມ ຕາງໜ້າໂດຍສະຫາຍ ເຮົ່າ ອາເລັ່ງ ກຳມະການສູນກາງພັກ ລັດຖະມົນຕີ ຫົວໜ້າຄະນະກຳມະການຊົນເຜົ່າ ສສ.ຫວຽດນາມ; ເຂົ້າຮ່ວມໂດຍສະຫາຍ ໄຊສົມພອນ ພົມວິຫານ ກຳມະການກົມການເມືອງສູນກາງພັກປະຊາຊົນປະຕິວັດລາວ, ປະທານສະພາແຫ່ງຊາດ ແຫ່ງ ສປປລາວ ແລະ ສະຫາຍ ເວືອງ ດິງ ເຫວະ ກຳມະການກົມການເມືອງສູນກາງພັກກອມມູນິດຫວຽດນາມ, ປະທານສະພາແຫ່ງຊາດ ແຫ່ງ ສສ.ຫວຽດນາມ.
ສອງຝ່າຍ ໄດ້ຕົກລົງຮ່ວມມືວຽກງານໃນຫຼາຍດ້ານ ເປັນຕົ້ນແມ່ນເພີ່ມທະວີວຽກງານປຸກລະດົມຂົນຂວາຍໂຄສະນາສຶກສາອົບຮົມ ເຖິງບັນດາເຜົ່າຂອງສອງປະເທດ ໃນການປະຕິບັດບັນດາແຜນນະໂຍບາຍຂອງພັກ-ລັດ ກ່ຽວກັບວຽກງານຊົນເຜົ່າ ຢ່າງເລິກເຊິ່ງກວ້າງຂວາງ; ປົກປັກຮັກສາ ແລະ ເສີມຂະຫຍາຍສີສັນວັດທະນະທໍາອັນດີງາມ ຂອງສອງຊາດ, ເພື່ອປະກອບສ່ວນຊຸກຍູ້ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງປະເທດລາວ-ຫວຽດນາມ; ຈັດຕັ້ງການພົບປະແລກປ່ຽນບົດຮຽນ ລະຫວ່າງປະຊາຊົນຢູ່ລຽບຕາມຊາຍແດນຂອງສອງປະເທດ; ສອງຝ່າຍສະເໜີຕໍ່ລັດຖະບານແຕ່ລະປະເທດ ກ່ຽວກັບການເຄື່ອນໄຫວຮ່ວມມືກໍ່ສ້າງ, ບຳລຸງວິຊາສະເພາະ, ເຝິກອົບຮົມວຽກງານຊົນເຜົ່າ, ສອງຝ່າຍ ເຫັນດີເປັນເອກະພາບຈະນຳສະເໜີໃຫ້ບັນດາອົງການ ຄົ້ນຄວ້າ ວຽກງານຊົນເຜົ່າ, ຄົ້ນຄວ້ານະໂຍບາຍຊົນເຜົ່າ, ບັນດາຜູ້ຊ່ຽວຊານຂອງແຕ່ລະຝ່າຍ ແນໃສ່ການສ້າງສາຍພົວພັນ, ແລກ ປ່ຽນຂໍ້ມູນວິທະຍາສາດ, ທິດສະດີກ່ຽວກັບຊົນເຜົ່າ, ນະໂຍບາຍຊົນເຜົ່າ ແລະ ບັນດາບັນຫາທີ່ກ່ຽວພັນເຖິງວຽກງານຊົນ ເຜົ່າຂອງສອງປະເທດ ໃນການປະກອບສ່ວນສ້າງເສັ້ນຊາຍແດນແຫ່ງສັນຕິພາບ, ມິດຕະພາບ, ຄວາມໝັ້ນຄົງ, ການຮ່ວມມື ແລະ ການພັດທະນາໃຫ້ມີຄວາມຍືນຍົງຕະຫຼອດໄປ.